Comenius-projektikokous Ruotsin Göteborgissa 31.3. – 4.4.2014

Projektikokoukseen osallistui koulustamme kaksi opettajaa ja kaksi kahdeksasluokkalaista poikaa.

Göteborgiin saavuttuamme kuuntelimme esittelyn isäntäkoulusta (JENSEN Gymnasium). Sen jälkeen lähdimme opastetulle kaupunki-kierrokselle. Kierroksella meille näytettiin kuuluisia rakennuksia ja patsaita ja saimme nauttia lämpimästä ja aurinkoisesta ulkoilmasta. Illalla tapasimme isäntäperheemme. Isäntäperheeseemme kuului meidän ikäisemme poika (William) ja hänen pikkusiskonsa (Carolina), äiti (Louise) ja isä (Fredrik). He olivat todella mukavia.

Isäntäperheemme pojan kanssa keskustelimme paljon ja hän opetti meille mm. uuden pelin. Ruotsalainen ruoka on hyvin samanlaista kuin suomalainen. Nautimme myös meren antimia, kuten lohta ja katkarapuja, koska Göteborg sijaitsee rannikolla. Söimme myös ”ruotsalaista erikoisuutta” jogurttia johon sai pistää päälle hedelmiä ja karkkia - se oli hyvää.

Menimme päivittäin koululle bussilla ja junalla ja matka kesti lähes tunnin yhteen suuntaan. Koululla työskentelimme yhdessä muista maista tulleiden oppilaiden kanssa tehden postereita ja esitellen omia ravinnon tuotantoa käsitteleviä töitä. Tutustumiskohteena oli myös Renova-niminen kierrätyslaitos, jossa meille esiteltiin ruotsalaista kierrätystä – kaikki poisheitettävä pyritään hyödyntämään uudelleen. Osallistuimme myös siivoustapahtumaan, jossa siivosimme kaupunkia yhdessä paikallisten poliitikkojen kanssa. Siivoaminen sattui käsiin ja se oli aika tylsää, mutta palkinnoksi saimme syödä aamupalan hotellissa. Esittelimme myös Comenius- hanketta ja tekemiämme postereita Göteborgin keskustassa järjestetyssä tilaisuudessa.

Tutustuimme myös Göteborgin lähiympäristöön. Vierailimme maatilalla, jossa pidetään ylämaan karjaa ja hoidetaan perinnemaisemaa (kallioinen hakamaa) sen avulla. Lisäksi vierailimme pienessä kalastajakylässä. Näkymät olivat aivan mahtavat, toisella puolella meri ja toisella puolella pelkkää kalliota.

Aurinkoinen viikko Ruotsissa oli mukava kokemus.